Diari Oficial de la Generalitat Valenciana


Sumari del DOGV 9965, del 25-10-2024 (2024/10356)

RESOLUCIÓ de 10 d’octubre de 2024, del secretari autonòmic d'Educació, per la qual es creen els centres de formació, innovació i recursos educatius (CEFIRE) específics de Creació de Recursos Educatius i Competència Professional Docent, d’Educació Inclusiva, Benestar i Salut Mental, de Lideratge Educatiu i d’Innovació i Digitalització.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9965

Data del DOGV
:   25-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10549

CVE
:   HQTI-E-1189-10224

Data del document
:   10-10-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

La Llei orgànica 3/2020, de 29 de desembre, d'educació, modificada per la Llei orgànica 3/2006, de 3 de maig, d'educació, establix, en l’article 2.2, que «Els poders públics prestaran una atenció prioritària al conjunt de factors que afavorixen la qualitat de l'ensenyament i, especialment, la qualificació i formació del professorat, el seu treball en equip, la dotació de recursos educatius, humans i materials, les condicions ambientals i de salut del centre escolar i el seu entorn, la investigació, l'experimentació i la renovació educativa». En el seu article 102, considera la formació permanent com un dret i una obligació del professorat, així com una responsabilitat de les administracions educatives i dels centres docents, i establix orientacions sobre els continguts que s'han de contemplar en els programes de formació permanent del professorat. Així mateix, en l'article 103, establix que «les administracions educatives planificaran les activitats de formació del professorat, garantiran una oferta diversificada i gratuïta d'estes activitats i establiran les mesures oportunes per a afavorir la participació del professorat en elles.»

El Decret 231/1997, de 2 de setembre, del Govern Valencià, pel qual es regula la creació, estructura i funcionament dels Centres de Formació, Innovació i Recursos Educatius de la Comunitat Valenciana (d'ara en avant, Decret 231/1997), establix en l'article 2.1 la competència d'esta conselleria per a crear i suprimir centres de formació, innovació i recursos educatius (d’ara en Avant CEIFRE) de la Comunitat Valenciana, així com el desenrotllament de la seua estructura, organització i funcionament; mentres que, en l'article 2.2, disposa la potestat d'esta per a crear i suprimir centres de formació, innovació i recursos educatius específics, la plantilla i els òrgans de participació dels quals podran ser regulats de manera singular.

L'adequada atenció a les creixents necessitats de formació dels centres educatius no universitaris i dels professionals que en estos exercixen la seua labor requerix la modificació de l'actual xarxa CEFIRE, establida en l'Orde 64/2012, de 26 d'octubre, de la Conselleria d'Educació, Formació i Ocupació, per la qual es desplega el Decret 231/1997. En este sentit, la creació de nous CEFIRE específics permetrà millorar la capacitat i competència professional del professorat i, per tant, l'atenció educativa a l'alumnat, i afavorirà la millora de l'ensenyament i la qualitat del sistema educatiu.

Per tot això, fent ús de l'autorització conferida per la disposició final del Decret 231/1997, en virtut de les competències que m'atribuïx la Llei 5/1983, de 30 de desembre, del Consell; el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació; així com el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, en relació amb el Decret 81/2024, de 12 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat,

RESOLC

*Primer. Objecte*

La present resolució té com a objecte la modificació de la xarxa de centres de formació establida en l'Orde 64/2012, de 26 d'octubre, de la Conselleria d'Educació, Formació i Ocupació, mitjançant la creació de nous centres de formació, innovació i recursos educatius (CEFIRE).

*Segon. Creació de nous CEFIRE*

1. Es creen els CEFIRE específics següents:

– CEFIRE específic de Creació de Recursos Educatius i Competència Professional Docent, amb seu a València.

– CEFIRE específic d'Educació Inclusiva, Benestar i Salut Mental, amb seu a Alaquàs.

– CEFIRE específic de Lideratge Educatiu, amb seu a Elx.

– CEFIRE específic d'Innovació i Digitalització, amb seu a Alzira.

*Tercer. Producció d'efectes*

Esta resolució entrarà en vigor l’endemà d’haver-se publicat en el *Diari Oficial de la Generalitat Valenciana*.

*Quart. Recursos*

De conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, contra esta resolució, que posa fi a la via administrativa, es podrà recórrer potestativament en reposició, o bé caldrà plantejar directament recurs contenciós administratiu, en els terminis i davant els òrgans que s'indiquen a continuació, sense perjuí que es puga interposar qualsevol altre recurs que es considere oportú:

a) El recurs de reposició haurà d'interposar-se davant esta conselleria, en el termini d'un mes, a comptar de l'endemà de la publicació d'esta resolució en el *Diari Oficial de la Generalitat Valenciana*.

b) El recurs contenciós administratiu haurà de ser interposat davant el Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació d'esta resolució en el *Diari Oficial de la Generalitat Valenciana*.

  

València, 10 d'octubre de 2024

Daniel McEvoy Bravo

Secretari autonòmic d’Educació